b'\n_START_ARTICLE_\nEmma Forsayth\n_START_PARAGRAPH_\nEmma Forsayth, syntyj\xc3\xa4\xc3\xa4n Emma Coe, (26. syyskuuta 1850 Apia \xe2\x80\x93 1913 Monaco) oli laajan kauppaimperiumin johtaja Melanesiassa 1800-luvun lopulla._NEWLINE_1880-luvulla vain muutama valkoihoinen k\xc3\xa4vi kauppaa Melanesiassa. Eurooppalaiset alkoivat kuitenkin perustaa sinne plantaaseja ja v\xc3\xa4rv\xc3\xa4t\xc3\xa4 niiss\xc3\xa4 tarvittavaa ty\xc3\xb6voimaa ja orjia. Emma Forsaythin is\xc3\xa4 oli amerikkalainen merimies Jonas Coe, joka karkasi laivasta vuonna 1838 j\xc3\xa4\xc3\xa4d\xc3\xa4kseen Samoaan. Paikallisten naisten kanssa tekemist\xc3\xa4\xc3\xa4n lapsista is\xc3\xa4 huolehti tarkasti, ja esimerkiksi Emma l\xc3\xa4hetettiin kouluun San Franciscoon. Sielt\xc3\xa4 palattuaan Emma meni 19-vuotiaana naimisiin nuoren skotin James Forsaythin kanssa._NEWLINE_Emma Forsayth ty\xc3\xb6skenteli aluksi Samoalla saksalaisen Godeffroyn kauppayrityksen palveluksessa, mutta vuonna 1880 h\xc3\xa4n perusti oman kauppayrityksen, joka toimi samalla tavalla kuin Godeffroy. Tarkoituksena oli ostaa viljavaa maata ja perustaa plantaaseja kookosp\xc3\xa4hkin\xc3\xb6iden, puuvillan, kaakaon ja hirssin tuottamiseksi. Vuonna 1884 koko Samoan saaristo joutui Saksan keisarikunnan haltuun nimell\xc3\xa4 Saksan Uusi-Guinea, mutta Forsayth s\xc3\xa4ilytti omistuksensa Yhdysvaltojen kansalaisuutensa ansiosta. Lopulta h\xc3\xa4n meni naimisiin saksalaisen upseerin Karl Paul Kolben kanssa s\xc3\xa4ilytt\xc3\xa4\xc3\xa4kseen toimintavapautensa ja omaisuutensa. Vuonna 1909 h\xc3\xa4n myi yrityksens\xc3\xa4 er\xc3\xa4\xc3\xa4lle saksalaiselle ostajalle kolmen ja puolen miljoonan Saksan markan hinnasta.'